मैनपुरी के लोगों से बातचीत में दर्द बरस पड़ता है। रामसुमेर कहते हैं कि कोई और सांसद होता तो इलाके के लोगों को इतनी तकलीफ नहीं होती। मगर मुलायम सिंह यादव जैसा सांसद इसी उम्मीद से चुनते आए कि अपनी पार्टी की सरकार में सैफई की तरह न सही मगर उसका 30 प्रतिशत भी विकास कर देंगे तो इलाका चमचमा उठेगा। मगर यहां तो रोशनी ही नसीब नहीं है। एमए और बीएड की पढ़ाई कर एक प्राइवेट स्कूल में पढ़ाने वाले उमेश कहते हैं कि नेताजी किस चीज की सजा दे रहे मालुम नहीं। पांच-पांच बार सांसद रहे, कई बार खुद मुख्यमंत्री रहे अब बेटा मुख्यमंत्री है और यहां कई गांव अंधेरे में हैं। बता दें कि मुलायम के बाद अब इस सीट से उनके पोते तेजप्रताप यादव सांसद हैं।